**Vaasan yliopistoseura**

**TOIMINTAKERTOMUS 2021**

**Toiminnan tarkoitus ja jäsenistö**

Vuosi 2021 oli yhdistyksen 50-vuotisjuhlavuosi. Vaasan yliopistoseura on perustettu 1971 Vaasan yliopiston ystävien yhteisöksi, jonka tarkoituksena on tehdä tunnetuksi ja tukea Vaasan yliopiston toimintaa. Jäseneksi voi liittyä jokainen yksityinen henkilö ja oikeustoimikelpoinen yhteisö, joka hyväksyy yhdistyksen tarkoituksen ja säännöt ja joka haluaa toimia yhdistyksen tarkoitusperien hyväksi.

Tavoitteena on jatkaa hyvien sidosryhmäsuhteiden luomista ja ylläpitoa elinkeinoelämään, alumneihin ja yliopiston ystäviin. Yhteistyö Vaasan yliopistosäätiön kanssa oli erityisen tiivistä yhteisöjen juhlavuosien vuoksi.

Yhdistyksen säännöt on uusittu 2021, mutta PRH ei ole vielä vahvistanut niitä. Yhdistyksellä voi olla henkilöjäseninä vuosijäseniä ja ainaisjäseniä sekä yhteisöjäseniä. Vuosijäseniä on 82 henkilöä, ainaisjäseniä on 69 henkilöä ja yhteisöjäseniä on 7.

**Yliopistoseuran hallitus ja toimihenkilöt**

Vuosikokous pidettiin 28.4.2021 Teams-kokouksena. Puheenjohtajaksi valittiin Juha Silander. Varapuheenjohtajana toimi Katja Rajala vuosikokoukseen 28.4.2021 saakka ja sen jälkeen Mari Pohjanniemi-Kivi. Hallituksesta erovuorossa olivat Katja Rajala, Helvi Riihimäki ja Mika Palosaari. Näistä Katja Rajala ei ollut enää käytettävissä ja hänen tilalleen valittiin Mari Pohjanniemi-Kivi. Mika Palosaari valittiin jatkoon. Jäseneksi valittiin varajäsen Marja-Riitta Vest ja jäsen Helvi Riihimäki siirtyi varajäseneksi. Hallituksessa jatkoivat jäseninä Riikka Kalmi ja Hellevi Lohva. Varajäsenistä jatkoon valittiin Jarmo Juntunen ja Virpi Juppo. Vaasan Yliopiston Ylioppilaskunnan edustajina hallituksessa ovat toimineet VYY:n nimeämät henkilöt, jäsenenä pääsihteeri Johanna Luomala ja varajäsenenä VYY:n hallituksen puheenjohtaja Elmo Nikula.

Hallituksella on ollut 5 Teams-kokousta ja 1 sähköpostikokous.

Sihteeri-rahastonhoitajana toimi 30.9.2021 asti Sonja Klippi-Ryhänen ja hänen erottuaan hallituksen jäsenet ovat jakaneet sihteerin tehtävät. Riikka Kalmi on hoitanut tiedottamista yliopiston ja yliopistoseuran verkkosivuilla sekä somessa. Varsinaisia jäsenkirjeitä ei ole lähetetty. Sihteerin vakanssia on yritetty monin tavoin saada täytetyksi.

Kirjanpidon on hoitanut Tili- ja talouspalvelut Tuula Heikkilä. Pankkiasioiden hoito on ollut keskitettynä Osuuspankkiin. Tilintarkastajana on toiminut KHT/JHTT Pentti Kananoja.

**Toiminta**

50-vuotisjuhlavuottamme olemme viettäneet aktiivisesti pandemia-ajasta huolimatta. Toimintaa on jouduttu mukauttamaan tilanteen sallimalla tavalla. Silti toiminta on ulottunut yhteistyökumppanien kanssa koko vanhan Vaasan läänin alueelle.

Pääasiallinen toimintamme oli **seminaarisarjan, ” Osaaminen ja osaava työvoima 2030”**, järjestäminen yhdessä Vaasan yliopistosäätiön kanssa. Yhteistyötä varten hallitus nimitti juhlavuosityöryhmän, johon puheenjohtaja Juha Silanderin lisäksi kuuluivat Riikka Kalmi, Katja Rajala/Mari Pohjanniemi-Kivi, Mika Palosaari, Marja-Riitta Vest. Seminaarit järjestettiin hybridinä. Seminaarien järjestäjinä toimivat lisäksi Seinäjoen, Kokkolan ja Vaasan kaupungit sekä muita paikallisia tahoja. Seminaarit olivat maksuttomia ja avoimia kaikille kiinnostuneille. Seminaarien tavoitteena oli löytää keinoja pohjalaismaakuntien osaajapulan helpottamiseksi. Kartoitettiin, millaista osaamista ja millaisia osaajia tarvitaan tulevaisuudessa ja miten Vaasan yliopisto ja alueen muut korkeakoulut sekä muut toimijat voisivat olla elinkeinoelämän tukena. Puhujiksi oli saatu varsin nimekäs joukko poliitikkoja ministereitä myöten, yritysjohtajia, kansainvälisyysosaajia, johtavia virkamiehiä ja korkeakouluväkeä, osa etäyhteyksin. Myös opiskelijoita kuultiin paneelikeskustelun muodossa.

**Seinäjoen seminaari järjestettiin 5. lokakuuta 2021** Frami B:n auditoriossa. Kaupungin tervehdyksen esitti kaupunginjohtaja Jaakko Kiiskilä. Avauspuheenvuoron piti Vaasan Yliopistosäätiön valtuuskunnan puheenjohtaja Kalle Lähdesmäki. Muut puhujat olivat tiede- ja kulttuuriministeri Antti Kurvinen, komissaari Jutta Urpilainen, valtiosihteeri Tuomo Puumala, toimitusjohtaja Tommi Rantala, Vaasan yliopiston vararehtori Annukka Jokipii, Tampereen yliopiston dekaani Antti Lönnqvist ja ex-pääministeri Esko Aho. Paneelikeskustelun vetäjänä oli Etelä-Pohjanmaan kauppakamarin johtaja Pertti Kinnunen ja osallistujina Pasi Kivisaari, Jaakko Hallila, Annukka Jokipii, Antti Lönnqvist, Merja Leino ja opiskelija Emma Kivikangas. Osallistujia oli noin 90 henkilöä.

**Kokkolan seminaari järjestettiin 28. lokakuuta 2021** Kokkolan kaupungintalon Kokkola-salissa. Tervetulosanat lausui Kokkolan kaupunginjohtaja, Vaasan Yliopistosäätiön valtuuskunnan jäsen Stina Mattila, videotervehdyksen lähettivät komissaari Jutta Urpilainen ja kehitys- ja ulkomaankauppaministeri Ville Skinnari sekä elinkeinoministeri Mika Lintilä. Esityksen pitivät valtiosihteeri Tuomo Puumala, Pohjanmaan kauppakamarin johtaja Paula Erkkilä, Pohjanmaan ELY-keskuksen kotouttamispäällikkö Emine Ehrström sekä Kokkolan kaupungin hanketyöntekijä Satu Vihtari ja maahanmuuttokoordinaattori Marianne Leimio-Seppä. Kansainvälisten opiskelijoiden paneelikeskustelussa mietittiin Kokkolan vetovoima- ja pitovoimatekijöitä moderaattorin eli Centrian Francesca Cucinottan johdolla. Työnantajapaneelissa pohdittiin lähinnä kansainvälistymisen esteitä ja niihin vaikuttamista ja jaettiin omia kokemuksia. Päätöspuheenvuoron ja seminaarin yhteenvedon esitti Vaasan yliopiston vararehtori Minna Martikainen. Kokkolan seminaariin oli ilmoittautunut 81 henkilöä, joista 41 oli paikan päällä.

**Vaasan seminaari järjestettiin 2.joulukuuta 2021** Vaasan yliopiston päärakennuksen Levon-salissa. Avajaispuheet pitivät Vaasan yliopistosäätiön hallituksen puheenjohtaja, kaupunginjohtaja Tomas Häyry ja Vaasan yliopiston rehtori Jari Kuusisto. Muut puhujat olivat, osin etäyhteyksin, tiede- ja kulttuuriministeri Antti Kurvinen, Wärtsilän konsernijohtaja Håkan Agnevall, IBM Suomen toimitusjohtaja Mervi Airaksinen ja Vaasan yliopiston kansainvälisten asioiden vararehtori Martin Meyer. Lisäksi saatiin mielipiteitä ja kannanottoja opiskelijapaneelista. Päätöspuheen piti Vaasan yliopistoseuran hallituksen puheenjohtaja Juha Silander. Juontajana toimi yliopistoseuran puheenjohtaja Juha Silander. Vaasan seminaariin oli ilmoittautunut 148 henkilöä, joista 80 paikan päällä.

Seminaarisarjan päätti Vaasan yliopistoseuran ja Vaasan yliopistosäätiön **juhlavuoden** **illallinen** ravintola Mathildassa. Alkumusiikkina kuultiin Vaasan kaupunginorkesterin jousikvartetin esityksiä. Juhlavieraat toivottivat tervetulleiksi kaupunginjohtaja Tomas Häyry ja yliopistoseuran puheenjohtaja Juha Silander. Juhlapuhujana oli tulevaisuudentutkija, Turun yliopiston tähtitieteen emeritusprofessori Esko Valtaoja aiheenaan ”Työn tulevaisuus”. Päätössanat lausuivat Vaasan yliopiston rehtori Jari Kuusisto ja Vaasan yliopiston hallituksen puheenjohtaja Johnny Åkerholm vetäen yhteen seminaarisarjan runsaan annin. Illallisen yhteydessä ylipistoseuran puheenjohtaja Juha Silander ja hallituksen jäsen Marja-Riitta Vest ojensivat Vaasan yliopistoseuran elämäntyötunnustuspalkintona Jouko Havuselle ylipiston ja yrityselämän yhteistyön erityisestä edistämisestä kunniakirjan sekä valokuvakilpailun Vaasan yliopiston Talvi-vuodenaika osion voittajakuvan tauluksi toteutettuna. Tilaisuuden juonsi Max Jansson.

Juhlaillalliselle osallistui noin 50 henkilöä.

**Valokuvakilpailu**

Yliopistoseura järjesti kaikille avoimen valokuvakilpailun 15.2.-15.10.2021 teemana **Vaasan yliopiston neljä vuodenaikaa**.

Näyttelyn parhaimmisto oli nähtävänä Vaasan kaupungin pääkirjaston Galleria-käytävällä 2.12.-31.12.2021. Lisäksi näyttely oli esillä seuran verkkosivuilla.

Käytännön järjestelyistä ja kuvien esivalinnasta hallitukselle vastasi työryhmä, johon kuuluivat Riikka Kalmi, Helvi Riihimäki ja Johanna Luomala.

Valokuvakilpailun voitti Maria Gull kuvallaan ”Tervahovi”. Voittajakuvaa kiitettiin erityisesti hienosta sommittelusta ja värimaailmasta. Voittaja sai palkinnoksi 100 euron lahjakortin Rajala Pro Shop-liikkeeseen.

**Muuta toimintaa**

Yliopistoseura informoi netissä Vaasan yliopiston järjestämää ”Minä ja tiede”- yleisöluentosarjasta.

**Stipendit ja alumnipalkinto**

Vaasan yliopistoseura jakoi yliopiston kesän publiikissa kaksi stipendiä, kumpikin suuruudeltaan 200 eur. Stipendin saivat maisterit Emilia Piitulainen ja Clarissa Lindgård.

Yliopistoseuran hallitus valitsi vuoden alumnin, tällä kertaa poikkeuksellisesti ryhmän Vaasan yliopistossa opiskelleita, talouselämässä yhdessä menestyviä henkilöitä: Jakamo-tiimin. Tiimin jäsenet ovat Jari Matti Anttila, Timo Rossi, Jukka Vesalainen, Matti Manner, Matti Mäkelä, Anssi Uitto, Tapio Niemi, Tommi Ranta, Anssi Kumpula ja Aki Vainio. Sääntöjen mukaan vuoden alumniksi voidaan nimetä Vaasan yliopiston entinen opiskelija, joka on positiivisella tavalla käyttänyt yliopistolla saamiaan valmiuksia omassa toiminnassaan, lisännyt yliopiston vuorovaikutusta yhteiskunnan ja talouselämän kanssa tai toiminut esimerkkinä muille alumneille.

Hallitukselle alumnivalintaa valmistelevaan toimikuntaan kuuluivat puheenjohtajana Marja-Riitta Vest, sihteerinä Johanna Luomala, Juha Silander, Mika Palosaari, Hellevi Lohva, Nina Jokiaho, Harri Kalliokoski ja Kalle Lähdesmäki.

**Talous**

Seuran tulot ovat muodostuneet pääasiallisesti jäsenmaksuista. Jäsenmaksutuloja ja kannatusmaksuja kertyi yhteensä 430,00 euroa.

Jäsenmaksu on ollut 20 eur/henkilöjäsen, 10 eur/opiskelijajäsen, 200 eur/yhteisöjäsen. Ainaisjäsenmaksu on ollut 200 eur/henkilöjäsen ja 2 000 eur/yhteisöjäsen.

2019 toimintakaudella hankitut rahasto-osuudet Vaasan Osuuspankin tarjoamasta OP Maltillinen-rahastosta ovat laskennallisesti tuottaneet 1 908,89 euroa vuonna 2021.

Suurimmat menoerät muodostuivat sihteerin palkkioista, kirjanpito- ja tilintarkastuskuluista, stipendeistä sekä lahjoista ja palkinnoista.

Yhdistys jakoi 2 stipendiä kumpikin suuruudeltaan 200 euroa. Valokuvakilpailun palkintona oli 100 euron lahjakortti.

Juhlavuoden kulut olivat yhteensä 1 017,73 euroa.

Vuoden lopussa stipendirahaston tasearvo 31.12.2021 oli 19 496,74 euroa, käyttötilin saldo oli 1 950,14 euroa. Käteiskassa oli 92,55 euroa.

Seuran taloudellinen tilanne on vakaa, mutta sekä jäsen- että varainhankinta on ollut pandemia-aikana haasteellista. Vaikka tapahtumissa on ollut melko paljon osanottajia, hybriditapahtumissa varainhankinta ei ole onnistunut.